b"\n_START_ARTICLE_\nCasa Gen\xc3\xads (Palafrugell)\n_START_SECTION_\nDescripci\xc3\xb3\n_START_PARAGRAPH_\nCasa cantonera de tres plantes. Als baixos hi trobem obertures d'arc rebaixat, balconades al primer pis i simples finestres al segon. Destaca la torreta octogonal sobre la teulada, damunt l'espai de l'escala central. Est\xc3\xa0 coronada per una balustrada i al centre per una pilastra que t\xc3\xa9 al cim una esfera damunt la qual hi ha la figura d'un \xc3\xa0ngel. La seva silueta \xc3\xa9s una fita dins el paisatge urb\xc3\xa0 de la vila._NEWLINE_A l'antiga porta principal, despr\xc3\xa9s convertida en finestra, hi llegim: J. GENIS / 1867._NEWLINE_Al costat de la casa hi ha un pati jard\xc3\xad, a la banda del carrer Cervantes._NEWLINE_La casa va ser rehabilitada l'any 2006. S'ha modificat lleument la distribuci\xc3\xb3 interior.\n_START_SECTION_\nHist\xc3\xb2ria\n_START_PARAGRAPH_\nEls Gen\xc3\xads s\xc3\xb3n una fam\xc3\xadlia dedicada a la ind\xc3\xbastria del suro, vinguts d'Agullana. Establiren a Palafrugell la primera ind\xc3\xbastria dedicada a l'exportaci\xc3\xb3 directa a gran escala, amb filials a diferents pa\xc3\xafsos europeus._NEWLINE_La f\xc3\xa0brica Gen\xc3\xads era situada a l'altre costat del mateix carrer Cervantes. L'empresa fou tancada a la d\xc3\xa8cada de 1970. La finca de la f\xc3\xa0brica fou adquirida per l'Ajuntament: actualment hi ha instal\xc2\xb7lat part del centre c\xc3\xadvic i l'arxiu hist\xc3\xb2ric municipal."